Pozdrav Václava Havla účastníkom bratislavskej demonštrácie na námestí SNP 22. 11. 1989
Vážení prítomní,

dovoľte, aby som vás pozdravil v mene svojom i v mene Občianskeho fóra, ktoré sa v Prahe pred dvoma dňami ustanovilo. Zdravím zároveň združenie Verejnosť proti násiliu, ktoré sa ustanovilo na Slovensku v Bratislave a ktoré chápem ako slovenský náprotivok nášho Občianskeho fóra. Mám pocit, že konečne aj naša krajina sa očitá na začiatku cesty k demokratickejšiemu spoločenskému usporiadaniu. Táto krajina sa veľmi často z najrôznejších úst honosí demokratickými tradíciami, a pritom je jednou z posledných krajín sovietskeho bloku, kde sa stále ešte udržujú štruktúry, ktoré svoju menej viditeľnú tvár ukázali v posledných dňoch pri brutálnych masakroch proti pražským študentom. Verím spoločne s vami, že to bola posledná udalosť tohto druhu, a verím, že aj Československo sa vydá na cestu hľadania demokratickejšieho spoločenského usporiadania, že aj Československo bude slobodné.

Chcem na záver ešte niečo povedať o vzťahu medzi Čechmi a Slovákmi. Pred dvadsiatimi rokmi sme dosiahli federatívne usporiadanie. Bol by som veľmi rád a pevne verím a dúfam, že federalizovaná totalita sa zmení na demokratickú federáciu, že budeme žiť ako dva svojprávne bratské národy, ktoré budú žiť v duchu svojich tradícií a ktorých priateľstvo bude skutočne autentické.

Poznámka 
 V Prahe 21. novembra 1989

Zdroj 
 Keď sme brali do rúk budúcnosť. Archa, Bratislava 1990

Prejavy
Václav Havel
1989